Document ID: 32008D0070

Title and Content:
ΑΠΌΦΑΣΗ ΤΗΣ ΕΠΙΤΡΟΠΉΣ της 22ας Ιανουαρίου 2008 για την τροποποίηση της απόφασης 2006/415/ΕΚ για τη λήψη ορισμένων μέτρων προστασίας λόγω της εμφάνισης κρουσμάτων γρίπης των πτηνών υψηλής παθογονικότητας του υποτύπου H5N1 σε πουλερικά στη Γερμανία, στην Πολωνία και στη Ρουμανία [κοινοποιηθείσα υπό τον αριθμό Ε(2008) 55] (Κείμενο που παρουσιάζει ενδιαφέρον για τον ΕΟΧ) (2008/70/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς (1), και ιδίως το άρθρο 9 παράγραφος 4, την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (2), και ιδίως το άρθρο 10 παράγραφος 4, την οδηγία 2005/94/ΕΚ του Συμβουλίου, της 20ής Δεκεμβρίου 2005, σχετικά με κοινοτικά μέτρα για την καταπολέμηση της γρίπης των πτηνών και την κατάργηση της οδηγίας 92/40/ΕΟΚ (3), και ιδίως το άρθρο 63 παράγραφος 3, Εκτιμώντας τα ακόλουθα: (1) Με την απόφαση 2006/415/ΕΚ της Επιτροπής, της 14ης Ιουνίου 2006, για τη λήψη ορισμένων μέτρων προστασίας λόγω της εμφάνισης κρουσμάτων γρίπης των πτηνών υψηλής παθογονικότητας του υποτύπου H5N1 σε πουλερικά στην Κοινότητα και για την κατάργηση της απόφασης 2006/135/ΕΚ (4), θεσπίζονται ορισμένα μέτρα προστασίας με σκοπό την πρόληψη της εξάπλωσης της γρίπης των πτηνών, στα οποία συμπεριλαμβάνεται ο καθορισμός περιοχών Α και Β μετά την εκδήλωση κρούσματος ή υποψίας κρούσματος της νόσου. (2) Μετά την εμφάνιση κρουσμάτων γρίπης των πτηνών υψηλής παθογονικότητας του υποτύπου H5N1 στη Γερμανία και στην Πολωνία, η απόφαση 2006/415/ΕΚ τροποποιήθηκε τελευταία με τις αποφάσεις της Επιτροπής 2007/878/ΕΚ (5) και 2007/885/ΕΚ (6). (3) Τα μέτρα προστασίας που ελήφθησαν από τη Γερμανία σύμφωνα με την απόφαση 2006/415/ΕΚ, συμπεριλαμβανομένου του καθορισμού των περιοχών A και B όπως προβλέπεται στο άρθρο 4 της εν λόγω απόφασης, επανεξετάστηκαν στο πλαίσιο της μόνιμης επιτροπής για την τροφική αλυσίδα και την υγεία των ζώων και μπορούν να επιβεβαιωθούν. (4) Δεδομένου ότι εμφανίστηκαν στην Πολωνία περαιτέρω κρούσματα της νόσου εντός της απαγορευμένης ζώνης, η διάρκεια ισχύος των μέτρων πρέπει να τροποποιηθεί, έτσι ώστε να ληφθεί υπόψη η επιδημιολογική κατάσταση. (5) Η Ρουμανία γνωστοποίησε στην Επιτροπή ότι, λόγω της ευνοϊκής κατάστασης της νόσου στο εν λόγω κράτος μέλος, όλα τα μέτρα ελέγχου σχετικά με την εμφάνιση κρουσμάτων γρίπης των πτηνών υψηλής παθογονικότητας του υποτύπου H5N1 στην επικράτειά της έχουν αρθεί έως την 31η Δεκεμβρίου 2007 και, ως εκ τούτου, ο καθορισμός των περιοχών Α και Β στο εν λόγω κράτος μέλος, σύμφωνα με το άρθρο 4 παράγραφος 2 της απόφασης 2006/415/ΕΚ, δεν είναι πλέον αναγκαίος. (6) Για λόγους σαφήνειας, το παράρτημα της απόφασης 2006/415/ΕΚ πρέπει να αντικατασταθεί ολόκληρο. (7) Συνεπώς, η απόφαση 2006/415/ΕΚ πρέπει να τροποποιηθεί ανάλογα. (8) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Το παράρτημα της απόφασης 2006/415/ΕΚ αντικαθίσταται από το παράρτημα της παρούσας απόφασης. Άρθρο 2 Η παρούσα απόφαση απευθύνεται στα κράτη μέλη. Βρυξέλλες, 22 Ιανουαρίου 2008.

Classification Labels:
1934
311

Label Descriptions:
{"1934": "Πολιτική για την υγεία", "311": "ΥΓΕΙΑ"}

EuroVoc IDs (Original): 5655
5781
5283
2479
122
5087
3584
2106
4590
2711
913
914
2200
5877

EuroVoc IDs (Expanded): 5655
5781
5283
2479
122
5087
3584
2106
4590
2711
913
914
2200
5877

Dataset Source: meu

Split: train